b'\n_START_ARTICLE_\nPerikarditis\n_START_PARAGRAPH_\nPerikarditis je vnetje osr\xc4\x8dnika oziroma perikarda, to je vlaknaste vre\xc4\x8dke, ki obdaja srce. Simptomi navadno vklju\xc4\x8dujejo nenadno ostro bole\xc4\x8dino v prsih. Bole\xc4\x8dina se lahko izrazi tudi v ramenih, vratu ali hrbtu. Po navadi se bole\xc4\x8dina omili ob sedenju in poslab\xc5\xa1a ob le\xc5\xbeanju ali globokem dihanju. Drugi simptomi so lahko zvi\xc5\xa1ana telesna temperatura, slabost, razbijanje srca in te\xc5\xbeave z dihanjem. Ob\xc4\x8dasno se simptomi pojavijo postopoma._NEWLINE_Najpogostej\xc5\xa1i vzrok perikarditisa je najverjetneje virusna oku\xc5\xbeba. Drugi vzroki so bakterijska oku\xc5\xbeba, na primer tuberkuloza, uremi\xc4\x8dni perikarditis, ki mu sledi sr\xc4\x8dni infarkt, rak, avtoimunska bolezen in po\xc5\xa1kodba prsnega ko\xc5\xa1a. Vzrok pogosto ostane neznan. Diagnoza temelji na anamnezi bole\xc4\x8dine v prsnem ko\xc5\xa1u (perikardno zbadanje), spremembi v elektrokardiogramu (EKG) in dokazu prisotnosti teko\xc4\x8dine okrog srca. Stanje, ki lahko povzro\xc4\x8di podobne simptome, je tudi sr\xc4\x8dni napad._NEWLINE_Zdravljenje v ve\xc4\x8dini primerov poteka z NSAID-i (nesteroidnimi protivnetnimi zdravili) in v\xc4\x8dasih tudi s kolhicinom. Kortikosteroidi se uporabljajo, \xc4\x8de druga zdravila niso primerna. Obi\xc4\x8dajno se simptomi izbolj\xc5\xa1ajo v nekaj dneh ali tednih, vendar lahko v nekaterih primerih trajajo tudi ve\xc4\x8d mesecev. Zapleti vklju\xc4\x8dujejo sr\xc4\x8dno tamponado, miokarditis in konstriktivni perikarditis. Slednji je manj pogost vzrok bole\xc4\x8dine v prsih. Perikarditis prizadene 3 na 10.000 ljudi na leto. Najpogosteje so prizadeti mo\xc5\xa1ki v starosti med 20 in 50 let. Do 30\xc2\xa0% bolnikov do\xc5\xbeivi perikarditis ve\xc4\x8d kot le enkrat.\n_START_SECTION_\nEpidemiologija\n_START_PARAGRAPH_\nPribli\xc5\xbeno 30\xc2\xa0% ljudi z virusno obliko perikarditisa ali perikarditisom neznanega vzroka ima eno ali ve\xc4\x8d ponavljajo\xc4\x8dih se epizod.\n_START_SECTION_\nOku\xc5\xbebe\n_START_PARAGRAPH_\nPerikarditis je lahko posledica virusne, bakterijske ali glivi\xc4\x8dne oku\xc5\xbebe. V razvitem svetu virusi najverjetneje povzro\xc4\x8dijo okoli 85\xc2\xa0% primerov. V dr\xc5\xbeavah v razvoju je najpogostej\xc5\xa1i vzrok perikarditisa tuberkuloza, ki je v razvitem svetu redka. Virusni povzro\xc4\x8ditelji so koksakivirus, herpesvirus, virus mumpsa in HIV._NEWLINE_Najpogostej\xc5\xa1a bakterijska povzro\xc4\x8ditelja perikarditisa sta pnevmokok in povzro\xc4\x8ditelj tuberkuloze. Redek vzrok so lahko tudi anaerobne bakterije. Glivni perikarditis je obi\xc4\x8dajno posledica histoplazmoze ali imunsko oslabljenega gostitelja, ki se oku\xc5\xbei z glivami iz rodov Aspergillus, Candida ali Coccidioides. Najpogostej\xc5\xa1i vzrok perikarditisa na svetu je infekcijski perikarditis s tuberkulozo.\n_START_SECTION_\nAkutni in kroni\xc4\x8dni perikarditis\n_START_PARAGRAPH_\nGlede na \xc4\x8das nastanka in trajanje se perikarditis deli na akutnega in kroni\xc4\x8dnega. Akutni perikarditis je pogostej\xc5\xa1i kot kroni\xc4\x8dni perikarditis in se lahko pojavi kot zaplet oku\xc5\xbebe, imunolo\xc5\xa1kih pogojev ali celo kot posledica sr\xc4\x8dnega napada (miokardnega infarkta). Oblika kroni\xc4\x8dnega perikarditisa je konstriktivni perikarditis. Klasifikacija perikarditisa glede na trajanje je naslednja:_NEWLINE_Akutni (do 6 tednov), subakutni (od 6 tednov do 6 mesecev) in kroni\xc4\x8dni (ve\xc4\x8d kot 6 mesecev).\n_START_SECTION_\nZapleti\n_START_PARAGRAPH_\nPerikarditis lahko napreduje do perikardnega izliva in na koncu do sr\xc4\x8dne tamponade. To lahko vidimo pri bolnikih, ki imajo klasi\xc4\x8dne znake perikarditisa, nato znake olaj\xc5\xa1anja, na koncu pa stanje napreduje do znakov sr\xc4\x8dne tamponade, ki vklju\xc4\x8dujejo ni\xc5\xbejo budnost in letargijo, paradoksni pulz (zmanj\xc5\xa1anje sistoli\xc4\x8dnega krvnega tlaka za najmanj 10 mmHg ob vdihu), nizek krvni tlak (zaradi manj\xc5\xa1ega sr\xc4\x8dnega indeksa), polne vratne vene zaradi desnostranske odpovedi srca in prevelike koli\xc4\x8dine teko\xc4\x8dine in slabo sli\xc5\xa1ne sr\xc4\x8dne tone pri oslu\xc5\xa1kovanju (avskultaciji).\n_START_SECTION_\nLaboratorijski testi\n_START_PARAGRAPH_\nLaboratorijske preiskave lahko poka\xc5\xbeejo povi\xc5\xa1ano vrednost se\xc4\x8dnine ali zvi\xc5\xa1anje vrednosti kreatinina v krvi v primeru uremi\xc4\x8dnega perikarditisa. Splo\xc5\xa1no so laboratorijske vrednosti normalne. V primeru so\xc4\x8dasnega miokardnega infarkta (sr\xc4\x8dnega napada) ali drugega pove\xc4\x8danega stresa za srce se zvi\xc5\xa1ajo laboratorijske vrednosti sr\xc4\x8dnih markerjev, kot so troponin (I, T), CK-MB, mioglobin in LDH1 (laktaza dehidrogenaza 1). Bolniku se najprej posname elektrokardiogram (EKG), ki poka\xc5\xbee nespecifi\xc4\x8den 12 kanalni elektrokardiogram. ST segment se zvi\xc5\xa1a v vseh odvodih, razen v AVR in V1. PR segment je lahko zni\xc5\xbean v vseh odvodih, razen v AVR. V primeru pridru\xc5\xbeenega perikardnega izliva je prisotna sinusna tahikardija in nizke napetosti kompleksov QRS. Zni\xc5\xbeanje PR segmenta se pojavi zgodaj v nastanku perikarditisa, saj vnetni proces osr\xc4\x8dnika prej prizadene tanke atrije kot ventrikle.'